Document ID: 32011R0202

NARIADENIE KOMISIE (EÚ) č. 202/2011
z 1. marca 2011,
ktorým sa mení a dopĺňa príloha I k nariadeniu Rady (ES) č. 1005/2008, pokiaľ ide o vymedzenie pojmu produkty rybolovu, a ktorým sa mení a dopĺňa nariadenie Komisie (ES) č. 1010/2009, pokiaľ ide formuláre predbežných oznámení, referenčné hodnoty prístavných inšpekcií a systémy dokumentácie úlovku prijaté regionálnymi organizáciami pre riadenie rybného hospodárstva
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (1), a najmä na jeho článok 9 ods. 1, článok 12 ods. 5, článok 13 ods. 1 a článok 52,
keďže:
(1)
Nariadenie (ES) č. 1005/2008 sa týka produktov rybolovu podľa vymedzenia v jeho článku 2. V prílohe I k uvedenému nariadeniu sú uvedené produkty vyňaté z vymedzenia pojmu produkty rybolovu. Zoznam vyňatých produktov sa môže každoročne revidovať a mal by sa zmeniť a doplniť na základe nových informácií získaných v rámci administratívnej spolupráce s tretími krajinami ustanovenej v článku 20 ods. 4 nariadenia (ES) č. 1005/2008.
(2)
Produkty vyňaté z vymedzenia pojmu produkty rybolovu sa uvádzajú aj v prílohe XIII k nariadeniu Komisie (ES) č. 1010/2009 (2), v ktorom sa ustanovujú podrobné pravidlá vykonávania nariadenia (ES) č. 1005/2008. Aby sa zabránilo zbytočnej duplicite, vyňaté produkty by sa mali uvádzať len v prílohe I k nariadeniu (ES) č. 1005/2008, a teda príloha XIII k nariadeniu (ES) č. 1010/2009 by sa mala vypustiť.
(3)
V hlave I nariadenia (ES) č. 1010/2009 sa uvádzajú ustanovenia o inšpekciách rybárskych plavidiel tretích krajín, ktoré treba vykonávať v prístavoch členských štátov. Tieto ustanovenia treba zladiť s Dohodou o opatreniach prístavných štátov zameraných na prevenciu a odrádzanie od nezákonného, nenahláseného a neregulovaného rybolovu a na jeho odstránenie uzatvorenou v rámci Organizácie OSN pre výživu a poľnohospodárstvo (FAO). Takéto zladenie znamená aj zahrnutie konkrétnych informácií vo formulári predbežných oznámení o príchode do prístavu a doplnenie špecifických kritérií k referenčným hodnotám určeným na inšpekcie prístavov.
(4)
V prílohe V k nariadeniu (ES) č. 1010/2009 sa uvádza zoznam systémov dokumentácie úlovkov prijatých regionálnymi organizáciami pre riadenie rybného hospodárstva a uznaných ako systémy vyhovujúce požiadavkám nariadenia (ES) č. 1005/2008. V uvedenej prílohe by mal figurovať aj program ICCAT na dokumentáciu úlovkov tuniaka modroplutvého ustanovený v nariadení Európskeho parlamentu a Rady (EÚ) č. 640/2010 (3).
(5)
Nariadenia (ES) č. 1005/2008 a (ES) č. 1010/2009 by sa mali zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Riadiaceho výboru pre rybolov a akvakultúru,
PRIJALA TOTO NARIADENIE:
Článok 1
Zmeny a doplnenia nariadenia (ES) č. 1005/2008
V nariadení (ES) č. 1005/2008 sa príloha I nahrádza prílohou I k tomuto nariadeniu.
Článok 2
Zmeny a doplnenia nariadenia (ES) č. 1010/2009
Nariadenie (ES) č. 1010/2009 sa mení a dopĺňa takto:
1.
V článku 4 prvom odseku sa dopĺňa písmeno u):
„u)
rybárskemu plavidlu sa zamietlo vplávanie do prístavu alebo využitie prístavu v súlade s Dohodou o opatreniach prístavných štátov zameraných na prevenciu a odrádzanie od nezákonného, nenahláseného a neregulovaného rybolovu a na jeho odstránenie uzatvorenou v rámci Organizácie OSN pre výživu a poľnohospodárstvo (FAO).“
2.
Prílohy IIA a IIB sa nahrádzajú znením prílohy II k tomuto nariadeniu.
3.
V prílohe V časti I sa druhá zarážka nahrádza takto:
„-
Program ICCAT na dokumentáciu úlovkov tuniaka modroplutvého ustanovený v nariadení Európskeho parlamentu a Rady (EÚ) č. 640/2010 (4),
4.
Príloha XIII sa vypúšťa.
Článok 3
Nadobudnutie účinnosti
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 1. marca 2011

Labels: 10
12
6